
_START_ARTICLE_
Theodor Christian Castenschiold
_START_PARAGRAPH_
Theodor Christian Castenschiold (30. april 1814 i Næstved – 17. juli 1883 i København) var en dansk overpostmester i København og gehejmeetatsråd, bror til Henrik Castenschiold og Gustav og Ludvig Castenskiold._NEWLINE_Castenschiold var søn af ritmester, senere generalmajor Christian Castenschiold og Henriette Nicoline Trige (Trie), blev 1832 student fra Herlufsholm, 1839 cand. jur., 1841 volontør i Generalpostdirektoratet, 1843 kopist, 1845 fuldmægtig, 1850 postsekretær og kontorchef og var i årene 1854-1876 overpostmester i København._NEWLINE_1856 blev han justitsråd, 28. juli 1869 Ridder af Dannebrog og ved sin pensionering 1876 gehejmeetatsråd._NEWLINE_5. december 1845 ægtede han i Trinitatis Kirke Petrea Dorothea Møller (15. november 1809 i København – 8. september 1887 sammesteds).